62021TJ0142_RES
Vec T‑142/21
Wizz Air Hungary Légiközlekedési Zrt. (Wizz Air Hungary Zrt.)
proti
Európskej komisii
Rozsudok Všeobecného súdu (desiata rozšírená komora) z 29. marca 2023
„Štátna pomoc – Rumunský trh leteckej dopravy – Pomoc poskytnutá Rumunskom spoločnosti Blue Air v rámci pandémie COVID‑19 – Pomoc na záchranu spoločnosti Blue Air – Úver zaručený rumunským štátom – Rozhodnutie o nevznesení námietok – Žaloba o neplatnosť – Pomoc určená na náhradu škôd spôsobených mimoriadnou udalosťou – Článok 107 ods. 2 písm. b) ZFEÚ – Posúdenie škody – Príčinná súvislosť – Už existujúce finančné ťažkosti príjemcu – Zohľadnenie nákladov, ktorým sa dalo predísť – Usmernenia o pomoci na záchranu a reštrukturalizáciu nefinančných podnikov v ťažkostiach – Článok 107 ods. 3 písm. c) ZFEÚ – Prispenie pomoci k cieľu spoločného záujmu – Poskytnutie pomoci na záchranu len jedenkrát – Zásada zákazu diskriminácie – Slobodné poskytovanie služieb – Sloboda usadiť sa – Povinnosť odôvodnenia“
Pomoc poskytovaná štátmi – Zákaz – Výnimky – Pomoc zlučiteľná s vnútorným trhom – Pomoc určená na náhradu škôd spôsobených prírodnými katastrofami alebo mimoriadnymi udalosťami – Reštriktívny výklad
[Článok 107 ods. 2 písm. b) ZFEÚ]
(pozri body 15 – 17)
Pomoc poskytovaná štátmi – Zákaz – Výnimky – Pomoc zlučiteľná s vnútorným trhom – Pomoc určená na náhradu škôd spôsobených prírodnými katastrofami alebo mimoriadnymi udalosťami – Priama dotácia v prospech leteckej spoločnosti s cieľom odškodniť túto spoločnosť v rámci pandémie COVID‑19 – Posúdenie s ohľadom na článok 107 ods. 2 písm. c) ZFEÚ – Kritériá
[Článok 107 ods. 2 písm. b) ZFEÚ]
(pozri body 18 – 36)
Pomoc poskytovaná štátmi – Zákaz – Výnimky – Pomoc zlučiteľná s vnútorným trhom – Pomoc určená na náhradu škôd spôsobených prírodnými katastrofami alebo mimoriadnymi udalosťami – Posúdenie – Opatrenie pomoci nenahradzujúce všetky škody spôsobené mimoriadnou udalosťou – Zahrnutie
[Článok 107 ods. 2 písm. b) ZFEÚ]
(pozri body 37 – 44)
Pomoc poskytovaná štátmi – Zákaz – Výnimky – Pomoc, ktorú možno považovať za zlučiteľnú so spoločným trhom – Pomoc na záchranu podniku v ťažkostiach – Posúdenie z hľadiska článku 107 ods. 3 písm. c) ZFEÚ a usmernení o štátnej pomoci na záchranu a reštrukturalizáciu nefinančných podnikov v ťažkostiach – Kritériá – Podnik v ťažkostiach – Spoločnosť v ťažkostiach, ktorá nie je súčasťou skupiny – Spoločnosť, ktorá je oprávnená na pomoc podľa usmernení
[Článok 107 ods. 3 písm. c) ZFEÚ; oznámenie Komisie 2014/C 249/01, bod 22]
(pozri body 55 – 59)
Pomoc poskytovaná štátmi – Zákaz – Výnimky – Pomoc, ktorú možno považovať za zlučiteľnú so spoločným trhom – Pomoc na záchranu podniku v ťažkostiach – Posúdenie z hľadiska článku 107 ods. 3 písm. c) ZFEÚ a usmernení o štátnej pomoci na záchranu a reštrukturalizáciu nefinančných podnikov v ťažkostiach – Kritériá – Sledovanie cieľa spoločného záujmu – Opatrenie, ktorého cieľom je zabrániť sociálnym ťažkostiam alebo napraviť zlyhanie trhu – Riziko prerušenia významnej služby, ktorú je ťažké nahradiť, v prípade úpadku príjemcu pomoci
[Článok 107 ods. 3 písm. c) ZFEÚ; oznámenie Komisie 2014/C 249/01, body 43 a 44]
(pozri body 63 – 71, 82 – 85, 91, 94, 95)
Pomoc poskytovaná štátmi – Rozhodnutie Komisie – Posúdenie zákonnosti rozhodnutia na základe informácií dostupných v čase jeho prijatia – Povinnosť Komisie vyhľadať všetky informácie, ktoré súvisia s vecou a ktoré sú verejne dostupné – Neexistencia
(článok 107 ods. 1 ZFEÚ)
(pozri body 146 – 148)
Slobodné poskytovanie služieb – Ustanovenia Zmluvy – Pôsobnosť – Služby v oblasti dopravy v zmysle článku 58 ods. 1 ZFEÚ – Služby leteckej dopravy – Osobitný právny režim
(Článok 56, článok 58 ods. 1 a článok 100 ods. 2 ZFEÚ)
(pozri body 180, 181)
Pomoc poskytovaná štátmi – Rozhodnutie Komisie o nevznesení námietok voči vnútroštátnemu opatreniu – Povinnosť odôvodnenia – Porušenie – Neexistencia
[Článok 107 ods. 3 písm. b), článok 107 ods. 3 písm. c) a článok 296 ZFEÚ]
(pozri body 196 – 208)
Zhrnutie
Žaloba proti rozhodnutiu Komisie, ktorým sa schvaľuje pomoc Rumunska leteckej spoločnosti Blue Air v súvislosti s pandémiou COVID‑19, sa zamieta v celom rozsahu
Dňa 18. augusta 2020 Rumunsko oznámilo Európskej komisii opatrenie pomoci v prospech leteckej spoločnosti Blue Air Aviation S.A. (ďalej len „Blue Air“) vo forme úveru vo výške približne 62130000 eur zaručeného štátom spolu s dotovanými úrokmi.
Oznámené opatrenie obsahovalo dve rôzne pomoci založené na dvoch odlišných právnych základoch, pričom každá z nich zahŕňala určitú výšku pomoci. Prvá pomoc spočívala v úvere vo výške 28290000 eur, ktorého cieľom bolo nahradiť spoločnosti Blue Air škody, ktoré jej priamo vznikli v dôsledku zrušenia alebo zmeny letov v nadväznosti na zavedenie cestovných obmedzení v súvislosti s pandémiou COVID‑19, v období od 16. marca do 30. júna 2020 (ďalej len „opatrenie na náhradu škody“). Druhá pomoc sa týkala úveru vo výške 33840000 eur, ktorého cieľom bolo čiastočne pokryť naliehavé potreby likvidity spoločnosti Blue Air vyplývajúce z prevádzkových strát, ktoré zaznamenala v dôsledku pandémie (ďalej len „pomoc na záchranu“).
Komisia bez toho, aby začala konanie vo veci formálneho zisťovania podľa článku 108 ods. 2 ZFEÚ, v rozhodnutí z 20. augusta 2020 (
1
) konštatovala, že oznámené opatrenie predstavuje štátnu pomoc, ktorej obe zložky sú zlučiteľné s vnútorným trhom. Komisia tak vyhlásila opatrenie na náhradu škody za zlučiteľné s vnútorným trhom podľa článku 107 ods. 2 písm. b) ZFEÚ (
2
). Pomoc na záchranu bola vyhlásená za zlučiteľnú podľa článku 107 ods. 3 písm. c) ZFEÚ (
3
) v spojení s usmerneniami o štátnej pomoci na záchranu a reštrukturalizáciu nefinančných podnikov v ťažkostiach (ďalej len „usmernenia“) (
4
).
Letecká spoločnosť Wizz Air Hungary Zrt. podala proti tomuto rozhodnutiu žalobu o neplatnosť, ktorú desiata rozšírená komora Všeobecného súdu zamietla. Všeobecný súd svojím rozsudkom potvrdil analýzu zlučiteľnosti oznámeného opatrenia s vnútorným trhom, ktorú vykonala Komisia.
Posúdenie Všeobecným súdom
V prvom rade Všeobecný súd zamietol žalobný dôvod neplatnosti založený na nesprávnom uplatnení článku 107 ods. 2 písm. b) ZFEÚ. V tejto súvislosti žalobkyňa vytýkala Komisii najmä to, že sa dopustila pochybenia pri posudzovaní rozsahu škody, ktorá vznikla spoločnosti Blue Air z dôvodu cestovných obmedzení uložených v súvislosti s pandémiou COVID‑19.
V tejto súvislosti Všeobecný súd pripomenul, že podľa článku 107 ods. 2 písm. b) ZFEÚ možno poskytnúť náhradu len za hospodárske nevýhody priamo spôsobené prírodnými katastrofami alebo inými mimoriadnymi udalosťami. Z toho vyplýva, že na pomoc, ktorá môže byť vyššia ako straty, ktoré vznikli jej príjemcom, sa nevzťahuje článok 107 ods. 2 písm. b) ZFEÚ. Okrem toho Všeobecný súd tiež pripomenul, že udalosť, ktorá spôsobila škodu, ako je definovaná v napadnutom rozhodnutí, musí byť rozhodujúcou príčinou škody, na ktorej nápravu je pomoc určená, a musí byť priamo pôvodcom tejto škody.
Na to, aby bolo možné vyhlásiť opatrenie na náhradu škody za zlučiteľné s vnútorným trhom podľa článku 107 ods. 2 písm. b) ZFEÚ, prináležalo teda Komisii, aby sa s osobitnou pozornosťou zaoberala otázkou, či cestovné obmedzenia zavedené v rámci pandémie COVID‑19 boli skutočne rozhodujúcou príčinou škody, ktorú malo toto opatrenie nahradiť, alebo či časť tejto škody bola naopak spôsobená už existujúcimi ťažkosťami spoločnosti Blue Air.
Vzhľadom na tieto spresnenia Všeobecný súd odmietol okrem iného tvrdenie žalobkyne, že Komisia tým, že nevylúčila straty spoločnosti Blue Air vyplývajúce z už existujúcich ťažkostí, nadhodnotila škodu, ktorá vznikla v dôsledku pandémie COVID‑19. V tejto súvislosti Všeobecný súd spresnil, že Komisia porovnala skutočnú finančnú situáciu spoločnosti Blue Air s kontrafaktuálnym scenárom, ktorý by nastal v prípade neexistencie cestovných obmedzení a ktorý vychádzal z príjmov a nákladov predpokladaných v rozpočte na rok 2020 na obdobie od 16. marca do 30. júna 2020. Na účely tohto kontrafaktuálneho scenára Komisia zohľadnila ťažkosti spoločnosti Blue Air, ktoré už existovali pred pandémiou COVID‑19. Keďže tieto ťažkosti sa odrazili aj v skutočných výsledkoch spoločnosti Blue Air, a teda boli zahrnuté do oboch scenárov, ktoré Komisia porovnávala, Súdny dvor dospel k záveru, že ich vplyv bol neutralizovaný pri výpočte škôd, ktoré vznikli spoločnosti Blue Air v dôsledku cestovných obmedzení zavedených v súvislosti s pandémiou COVID‑19.
V druhom rade Všeobecný súd zamietol žalobný dôvod neplatnosti založený na nesprávnom uplatnení článku 107 ods. 3 písm. c) ZFEÚ v spojení s usmerneniami. V tomto rámci žalobkyňa okrem iného uviedla, že Komisia pochybila, keď tvrdila, že pomoc na záchranu sleduje cieľ spoločného záujmu v zmysle bodu 43 usmernení.
Všeobecný súd v tejto súvislosti uviedol, že z bodu 43 usmernení vyplýva, že na to, aby bola oznámená pomoc vyhlásená za zlučiteľnú s vnútorným trhom na základe usmernení, musí sledovať cieľ spoločného záujmu v rozsahu, v akom je jej cieľom zabrániť sociálnym ťažkostiam alebo riešiť zlyhanie trhu. To potvrdzuje bod 44 usmernení, podľa ktorého členské štáty musia preukázať, že zlyhanie príjemcu pomoci by mohlo viesť k vážnym sociálnym ťažkostiam alebo závažnému zlyhaniu trhu, najmä tým, že preukážu, že existuje riziko narušenia dôležitej služby, ktorú je ťažké nahradiť a ktorú by akýkoľvek konkurent mohol namiesto príjemcu ťažko zabezpečiť.
Pokiaľ však ide o dôležitosť služby poskytovanej spoločnosťou Blue Air, z rozhodnutia Komisie vyplýva, že táto letecká spoločnosť zabezpečovala prepojenie Rumunska tým, že obsluhovala vnútroštátne a medzinárodné letecké spojenia, pričom sa zameriavala na dve osobitné kategórie cestujúcich, ktorých cestovanie záviselo vo veľkej miere od nízkonákladových leteckých spojení, a to na malých miestnych podnikateľov a rumunskú komunitu usadenú mimo krajiny. Podľa Komisie letecké služby spoločnosti Blue Air bolo navyše ťažké nahradiť, keďže ostatné nízkonákladové letecké spoločnosti boli na väčšine trás spoločnosti Blue Air prítomné len v malej miere alebo vôbec, a tak Blue Air obsadila medzeru, ktorú iné nízkonákladové letecké spoločnosti na rumunskom trhu nevyužívali.
Keďže nijaké z tvrdení predložených žalobkyňou nemôže spochybniť tieto konštatovania, Všeobecný súd dospel k záveru, že Komisia správne konštatovala, že v prípade odchodu spoločnosti Blue Air z trhu by existovalo konkrétne riziko prerušenia niektorých služieb osobnej leteckej dopravy, ktoré sa považujú za dôležité a ktoré sú za osobitných okolností prejednávanej veci ťažko nahraditeľné, a tak oznámená pomoc sledovala cieľ spoločného záujmu.
Vzhľadom na to, že ostatné žalobné dôvody uvedené žalobkyňou sa tiež ukázali ako nedôvodné, Všeobecný súd zamietol žalobu v celom rozsahu.
(
1
)	Rozhodnutie Komisie C(2020) 5830 final z 20. augusta 2020 o štátnej pomoci SA.57026 (2020/N) – Rumunsko – COVID‑19: Pomoc v prospech spoločnosti Blue Air.
(
2
)	V súlade s týmto ustanovením je s vnútorným trhom zlučiteľná pomoc určená na náhradu škôd spôsobených prírodnými katastrofami alebo inými mimoriadnymi udalosťami.
(
3
)	Podľa tohto ustanovenia možno pomoc na rozvoj určitých hospodárskych činností alebo určitých hospodárskych oblastí za predpokladu, že táto pomoc nepriaznivo neovplyvní podmienky obchodu tak, že by to bolo v rozpore so spoločným záujmom, považovať za zlučiteľnú s vnútorným trhom.
(
4
)	Usmernenia o štátnej pomoci na záchranu a reštrukturalizáciu nefinančných podnikov v ťažkostiach (Ú. v. EÚ C 249, 2014, s. 1).